《再次韵赠从之并寄朝美士美》
宋代·周孚

大汤陈元方，小汤许文休。向来京江岸，政作汝颍游。

一随简书去，寒江自湍流。我瞻天际鸿，渠叹波上鸥。

之子虽近交，襟怀亦林丘。缅惟两玉人，非子孰可俦。

高标互晖映，妙语相应酬。鼎立照茅茨，何日能此不。

句曲向荆溪，迁徙非所忧。得客三士间，衰年更何求。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。